
VENDIM
Nr. 432, datë 26.6.2019

PËR FUNKSIONIMIN DHE MËNYRËN E ZHVILLIMIT TË VEPRIMTARISË SË INSTITUTIT KOMBËTAR TË REGJISTRIMIT TË TRASHËGIMISË KULTURORE

Në mbështetje të nenit 100 të Kushtetutës, të pikës 2, të nenit 28, të ligjit nr. 27/2018, “Për trashëgiminë kulturore dhe muzetë”, dhe të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Kulturës, Këshilli i Ministrave

VENDOSI:

I. DISPOZITA TË PËRGJITHSHME 
1. Përcaktimin e funksionimit dhe të mënyrës së zhvillimit të veprimtarisë së Institutit Kombëtar të Regjistrimit të Trashëgimisë Kulturore (në vijim, IKRTK).
2. IKRTK-ja është person juridik, publik, buxhetor, në varësi të ministrit përgjegjës për trashëgiminë kulturore, me seli në Tiranë.
3. IKRTK-ja financohet nga buxheti i shtetit dhe nga burime të tjera të ligjshme.
4. IKRTK-ja ka për mision krijimin, ruajtjen e përditësimin e Regjistrit Kombëtar të Pasurive Kulturore, në formë elektronike dhe të shkruar. 
5. IKRTK-ja vepron në tё gjithë territorin e Republikës sё Shqipërisë, në fushat e përgjegjësisë, si më poshtë vijon:
a) Regjistrimin, katalogimin informatik, dokumentimin, vlerësimin, promovimin e trashëgimisë kulturore; 
b) Monitorimin e respektimit të të drejtave të pronësisë dhe të lëvizjes së pasurive kulturore kombëtare brenda e jashtë Republikës së Shqipërisë. 
II. PËRGJEGJËSITË FUNKSIONALE TË INSTITUTIT KOMBËTAR TË REGJISTRIMIT TË TRASHËGIMISË KULTURORE 
1. IKRTK-ja ka këto përgjegjësi:
a) Të organizojë punën për realizimin e detyrave dhe ushtrimin e përgjegjësive në regjistrimin, katalogimin informatik, dokumentimin, vlerësimin e promovimin e trashëgimisë kulturore; 
b) Të organizojë punën për realizimin e detyrave dhe ushtrimin e përgjegjësive në monitorimin e respektimit të të drejtave të pronësisë e të lëvizjes së pasurive kulturore kombëtare brenda dhe jashtë Republikës së Shqipërisë;
c) Të organizojë punën për ofrimin e shërbimeve organeve të administratës shtetërore qendrore, të pushtetit vendor, të institucioneve shkencore, kulturore apo fetare, të personave fizikë e juridikë privatë për evidentimin, regjistrimin dhe katalogimin e pasurive kulturore;
ç) Të organizojë punën për dokumentimin, sipas kritereve shkencore të  trashëgimisë kulturore, të mbikëqyrë e të monitorojë respektimin e të drejtave të pronësisë dhe të lëvizjes, me qëllim identifikimin, studimin, botimin dhe promovimin, ruajtjen e administrimin e database-it kombëtar të pasurive kulturore dhe të kontribuojë për rritjen e ndërgjegjësimit, me qëllim ruajtjen dhe promovimin e  pasurive kulturore në nivel kombëtar.
III. ORGANIZIMI DHE FUNKSIONIMI I INSTITUTIT KOMBËTAR TË REGJISTRIMIT TË TRASHËGIMISË KULTURORE (IKRTK)
1. IKRTK-ja e shtrin veprimtarinë e tij për trashëgiminë kulturore në të gjithë territorin e Republikës së Shqipërisë dhe organizohet në:
a) nivel qendror të regjistrimit të trashëgimisë kulturore, nëpërmjet drejtorisë qendrore;
b) nivel rajonal, nëpërmjet zyrave rajonale të IKRTK-së dhe zyrave të eksportit të pasurive kulturore të luajtshme, të cilat funksionojnë pranë DRTK-ve.
2. IKRTK-ja menaxhon aktivitetin e zyrave rajonale dhe zyrave të eksportit të pasurive kulturore të luajtshme, sipas parashikimeve të ligjit për trashëgiminë kulturore dhe të muzeve.
3. Pranë IKRTK-së funksionon Komisioni Këshillimor për Vlerësimin dhe Identifikimin e Vlerave Kulturore në pasuritë e luajtshme. 
4. IKRTK-ja është institucion kombëtar i specializuar shkencor, i cili, në përmbushje të funksioneve të veta, bashkërendon punën me:
a) institucione publike në varësi të ministrisë përgjegjëse për trashëgiminë kulturore;
b) organe të administratës qendrore dhe organe të qeverisjes vendore;
c) institucione të tjera shkencore, kulturore, fetare; 
ç) individë, persona fizikë e juridikë për regjistrimin, katalogimin informatik, dokumentimin, vlerësimin, promovimin e trashëgimisë kulturore, si dhe monitorimin e respektimit të të drejtave të pronësisë dhe të lëvizjes së pasurive kulturore kombëtare;
d) institucione të tjera të specializuara të sistemit të Akademisë së Shkencave, Akademisë së Studimeve Albanologjike, si dhe institucione homologe ose organizma ndërkombëtarë në fushën e trashëgimisë kulturore;
dh) organizata ndërkombëtare lidhur me implementimin e standardeve në fushën e dokumentimit, të regjistrimit, të monitorimit të qarkullimit të pasurive kulturore, luftën kundër trafikimit të pasurive kulturore, si dhe ngritjen e kapaciteteve profesionale të operatorëve, pjesë të strukturave shtetërore, sistemit doganor, Policisë së Shtetit dhe institucioneve të specializuara për trashëgiminë kulturore;
e) institucionet e vetëqeverisjes vendore. 
5. IKRTK-ja drejtohet e përfaqësohet nga drejtori, i cili organizon dhe drejton të gjithë veprimtarinë e IKRTK-së dhe përgjigjet para ministrit përgjegjës për trashëgiminë kulturore.
6. Struktura dhe organika e IKRTK-së miratohen me urdhër të Kryeministrit, sipas përcaktimeve të legjislacionit në fuqi për organizimin dhe funksionimin e administratës shtetërore. 
7. IKRTK-ja funksionon në bazë të ligjit për trashëgiminë kulturore dhe muzetë, të këtij vendimi dhe të statutit e të rregullores së miratuar me urdhër të ministrit përgjegjës për trashëgiminë kulturore.
8. Statuti dhe rregullorja që përcaktojnë metodat e brendshme të punës së IKRTK-së miratohen me urdhër të ministrit përgjegjës për trashëgiminë kulturore.
9. Marrëdhëniet e punës së drejtorit dhe të nëpunësve të IKRTK-së rregullohen në bazë të dispozitave të Kodit të Punës.
10. Drejtori i IKRTK-së duhet të plotësojë kriteret profesionale, si më poshtë vijon: 
a) Të ketë eksperiencë profesionale e të dokumentuar në fushën e tij të ekspertizës dhe të menaxhimit;
b) Nuk duhet të jetë dënuar me vendim të formës së prerë për kryerjen e një vepre penale.
11. IKRTK-ja kryen detyrat, si më poshtë vijon: 
a) Regjistron e dokumenton të gjitha pasuritë kulturore, materiale dhe jomateriale, si dhe pasuritë e peizazhit në pronësi publike e private në territorin e Republikës së Shqipërisë;
b) Regjistron në kartelat e pasurive kulturore vendimet e këshillave kolegjialë të trashëgimisë kulturore; 
c) Regjistron transferimet e pasurive kulturore ndërmjet pushtetit qendror dhe njësive të vetëqeverisjes vendore ose të institucioneve të tjera publike vendore;
ç) Regjistron lejet për ndërhyrjet ruajtëse të miratuara nga KKTKM-ja;
d) Regjistron masat e mbrojtjes indirekte në regjistrat e pasurive;
dh) Regjistron objektet muzeore, koleksionet, si dhe lidhjen ose jo të objekteve muzeore me koleksionet, që janë pjesë përbërëse e trashëgimisë kulturore;
e) Harton platformën për regjistrimin e të gjitha pasurive kulturore të luajtshme e të paluajtshme, që ruhen nga rrjeti muzeor i vendit, nga galeritë e artit, personat privatë, institucionet e specializuara vendore e kombëtare dhe bashkësitë fetare të regjistruara me ligj, për krijimin dhe përditësimin e Regjistrit Kombëtar të Pasurive Kulturore; 
ë) Harton dhe mban regjistrin e ekspertëve vlerësues të pasurive kulturore të luajtshme;
f) Harton masat për ruajtjen, mbrojtjen, mirëmbajtjen, administrimin, tjetërsimin e qarkullimin e objekteve muzeore dhe të koleksioneve muzeore me propozim të përbashkët me IKTK-në;
g) Administron Katalogun Kombëtar të Pasurive Kulturore, nëpërmjet sistemit informatik kombëtar të administrimit të trashëgimisë kulturore, si dhe regjistrat kombëtarë të vlerave kulturore materiale e jomateriale;
gj) Administron katalogun e Fondit Muzeor Kombëtar; 
h) Administron bazën shtetërore tё të dhënave të pasurive kulturore;
i) Administron bazën e të dhënave të pasurive kulturore të vjedhura; 
j) Asiston ministrinë në ushtrimin e kompetencave për zbatimin e politikave qeveritare në fushën e trashëgimisë kulturore për funksionet që IKRTK-ja ka kompetencë; 
k) Administron e përditëson Regjistrin Kombëtar të Pasurive Jomateriale dhe të Pasurive Materiale, në përputhje me seksionet përkatëse të pasurive kulturore të paluajtshme, si dhe të pasurive kulturore të luajtshme e të koleksioneve;
l) Administron një Regjistër Kombëtar të Licencave të Eksportit të Pasurive Kulturore;
ll) Administron Regjistrin e Tregtimit të Pasurive Kulturore; 
m) Administron një kopje të dokumentacionit të marrjes në dorëzim të punimeve të ndërhyrjeve në pasuritë e paluajtshme;
n) Administron një kopje të listës së lejeve të ndërhyrjeve në pasuritë e peizazhit;
nj) Lëshon certifikata regjistrimi të pasurive kulturore, të luajtshme e të paluajtshme dhe, në rast të humbjes së saj, lëshon një dublikatë;
o) Lëshon dokumentacionin për ekzistencën e objekteve muzeore në muze, për krijimin dhe regjistrimin e muzeve ekzistues e të rinj; 
p) Lëshon vërtetim për kopjet e autorizuara të çdo objekti muzeor; 
q) Mbikëqyr e monitoron respektimin e të drejtave të pronësisë dhe të lëvizjes së pasurive kulturore kombëtare; 
r) Mbikëqyr zbatimin apo shkeljen e procedurave (regjimit) të qarkullimit kombëtar dhe ndërkombëtar të certifikuar të pasurive kulturore të luajtshme; 
rr) Asiston dhe denoncon pranë inspektoratit përgjegjës për trashëgiminë kulturore;
s) Zhvillon metodologjinë për dokumentimin e katalogimin e pasurive kulturore, si dhe koordinon bashkëpunimin me njësitë territoriale në fushën e pasurive kulturore; 
sh) Kryen regjistrimin on-line të pasurive kulturore kombëtare dhe të çdo procedure për identifikim e regjistrim;
t) Monitoron procedurat e eksportit për qarkullimin kombëtar e ndërkombëtar, të certifikuar, të pasurive kulturore të luajtshme, në bashkëpunim me institucionet doganore dhe Policinë e Shtetit. Parashikon masat e nevojshme, me qëllim që pasuritë të mos pësojnë dëmtime gjatë transportit në rastin kur mbajtësi i pasurive kulturore ndryshon vendbanimin ose selinë, ndryshim, i cili deklarohet paraprakisht në drejtorinë rajonale të trashëgimisë kulturore përkatëse;
th) I propozon ministrisë përgjegjëse për trashëgiminë kulturore mundësinë e parablerjes së pasurive kulturore; 
u) Koordinon procesin e pasqyrimit tё të dhënave në regjistrat e tjerë publikë për pasuritë e trashëgimisë kulturore të deklaruara;
v) Miraton çdo vit listën e çmimeve të referencës për pasuritë kulturore; 
x) I jep mendim Këshillit Kombëtar të Muzeve për përcaktimin e vlerës maksimale të transaksionit për pasurimin e fondit muzeor. 
12. Zyrat rajonale të IKRTK-së dhe zyrat e eksportit të pasurive kulturore të luajtshme kanë për detyrë:
a) regjistrimin on-line të pasurive kulturore kombëtare dhe të çdo procedure për identifikim e regjistrim; 
b) zbatimin e monitorimin e procedurave të eksportit për qarkullimin kombëtar dhe ndërkombëtar, të certifikuar, të pasurive kulturore të luajtshme, në bashkëpunim me institucionet doganore dhe Policinë e Shtetit.
13. Drejtori i IKRTK-së ka kompetencat dhe përgjegjësitë, si më poshtë vijon:
a) Nxjerr vendimin për verifikimin e interesit kulturor në bazë të vendimit të Komisionit Këshillimor për Vlerësimin dhe Identifikimin e Vlerave Kulturore për Pasuritë e Luajtshme;
b) Shqyrton ankimin ndaj vendimit të zyrës për çështjet e eksportit për refuzimin e kërkesës për lëshimin e licencës së qarkullimit të lirë ose të përkohshëm. Ndaj vendimit të titullarit të IKRTK-së mund të ushtrohet ankim në gjykatën kompetente për shqyrtimin e mosmarrëveshjeve administrative;
c) Shpall në “mbrojtje paraprake” pasuritë kulturore të luajtshme, të cilat, pas verifikimit, janë identifikuar si pasuri me vlera kulturore;
ç) Akordon licencat e eksportit/importit të pasurive kulturore, në mbështetje me parashikimet e ligjit nr. 27/2018 dhe të klasifikuara në dy kategori: 
i) Licenca eksporti tё pasurive kulturore për qarkullimin e lirë të pasurive kulturore nga territori i Republikës së Shqipërisë drejt vendeve të tjera me afat 3-vjeçar dhe licenca për qarkullimin e përkohshëm të pasurive kulturore nga territori i Republikës së Shqipërisë drejt vendeve të tjera me afat të përcaktuar jo më shumë se 18 (tetëmbëdhjetë) muaj;
ii) Licenca importi tё pasurive kulturore për hyrjen e pasurive kulturore në territorin e Republikës së Shqipërisë.
14. IKRTK-ja ka stemën, logon dhe vulën e saj zyrtare. Stema e IKRTK-së përbëhet nga stema e Republikës së Shqipërisë me shënimet “Republika e Shqipërisë, Ministria e Kulturës, Instituti Kombëtar i Regjistrimit të Trashëgimisë Kulturore”. 
15. Vula e IKRTK-së ka formën dhe elementet e përcaktuara në vendimin e Këshillit të Ministrave për rregullat e prodhimit, të administrimit, kontrollit dhe ruajtjes së vulave zyrtare. Vula prodhohet, administrohet dhe ruhet në përputhje me legjislacionin në fuqi.
[bookmark: _GoBack]IV. DISPOZITA KALIMTARE DHE TË FUNDIT
1. Struktura dhe organika e Institutit Kombëtar të Regjistrimit të Trashëgimisë Kulturore miratohet me urdhër të Kryeministrit, brenda 3 (tre) muajve nga hyrja në fuqi e këtij vendimi. 
2. Statuti i Institutit Kombëtar të Regjistrimit të Trashëgimisë Kulturore miratohet nga ministri i Kulturës, brenda 60 (gjashtëdhjetë) ditëve nga hyrja në fuqi e këtij vendimi. 
3. Deri në fillimin e funksionimit të plotë, të miratimit të strukturës dhe të organikës së Institutit Kombëtar të Regjistrimit të Trashëgimisë Kulturore, sipas këtij vendimi, Qendra Kombëtare e Inventarizimit të Pasurive Kulturore vazhdon të kryejë funksionet e saj sipas strukturës dhe organikës në fuqi.
4. Punonjësit aktualë të QKIPK-së riorganizohen sipas strukturës dhe organikës se re të Institutit Kombëtar të Regjistrimit të Trashëgimisë Kulturore. Ky proces udhëhiqet nga Ministria e Kulturës dhe zbatohet nga IKRTK-ja, në përputhje me përcaktimet e Kodit të Punës.
5. Ngarkohet Ministria e Kulturës, që, në përputhje me nenin 44, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të bëjë transferimin e fondeve buxhetore nga Qendra Kombëtare e Inventarizimit të Pasurive Kulturore te Instituti Kombëtar i Regjistrimit të Trashëgimisë Kulturore.
6. Vendimi nr. 142, datë 27.3.1995, i Këshillit të Ministrave, “Për krijimin e Qendrës Kombëtare të Inventarizimit të Pasurive Kulturore”, i ndryshuar, dhe çdo akt tjetër nënligjor që bie ndesh me parashikimet e këtij vendimi shfuqizohen.
7. Ngarkohen Ministria e Kulturës dhe Instituti Kombëtar i Regjistrimit të Trashëgimisë Kulturore për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

ZËVENDËSKRYEMINISTËR
Erion Braçe

